S-a născut la 12 noiembrie 1944, în satul Voloca pe Derelui din Bucovina de Nord, teritoriu ocupat de URSS prin Pactul Ribbentrop-Molotov în 1940 și apoi din nou în 1944. Tatăl ei era lăutarul Ion Cocea și a învățat-o încă din copilărie să cînte la mandolină, vioară și acordeon. A absolvit Facultatea de Actorie a Institutului de Arte „Gavriil Muzicescu” din Chișinău în anul 1964. Încă din anul II de facultate a fost cooptată în trupa Teatrului „Vasile Alecsandri” din Bălți, transferându-se după absolvirea facultății la Teatrul Moldovenesc muzical-dramatic de Stat „A. Pușkin” (în prezent Teatrul Național „Mihai Eminescu”). A jucat în numeroase piese clasice și contemporane, printre cele mai reușite roluri ale sale numărându-se Nina din "Mascarada" de M. Lermontov, Liusi din "Opera de trei parale" de B. Brecht, Julieta din "Romeo și Julieta" de W. Shakespeare, Beatrice din "Mult zgomot pentru nimic", Paulina din "Păsările tinereții noastre" de Ion Druță ș. a. A jucat și în câteva filme realizate de studioul „Moldova-Film”, realizând dublarea replicilor.